Spansk åpning, Birds forsvar

Birds forsvar er en åpningsvariant i spansk åpning. ECO-koden er C61.

Åpningen ble første gang analysert i Paul Rudolf von Bilguers Handbuch des Schachspiels (1843), men fikk navn etter Henry Edward Bird som introduserte varianten i turneringsspill i Wien 1873.

Varianten oppstår etter
1. e4 e5
2. Sf3 Sc6
3. Lb5 Sd4.

Hvits angrep på svarts e5-bonde besvares med et motangrep på hvits b5-løper. Trekket bryter med det generelle åpningsprinsippet om å ikke flytte på en allerede utviklet brikke.  Den vanligste fortsettelsen er 4. Sxd4 (også 4. La4 og 4. Lc4 er mulig) 4. … exd4 gir hvit et lite utviklingsforsprang, og i tillegg er svarts bondestilling noe svekket på grunn av dobbeltbøndene på d-linja. Som kompensasjon fører svarts d4-bonde til at hvits muligheter innsnevres, og forhindrer eksempelvis utvikling av den hvite springeren til c3.

Åpningen er uvanlig i moderne spill og regnes ikke som helt fullverdig, men brukes iblant av mesterspillere som ønsker å unngå hovedvariantene i spansk.

Litteratur 
 Gene McCormick, Andy Soltis: Bird’s defense to the Ruy Lopez. McFarland, Jefferson 1981, ISBN 0-89950-023-4.

Referanser

Eksterne lenker 
 C61: Ruy Lopez, Bird's defence, 365chess.com

Sjakkåpninger